- ఏడాది పొడవునా టెన్షన్‌ వాతావరణమే
-  చివర్లో 'పెద్ద' దెబ్బ
-  ఆర్థిక రంగాన్ని కుదిపేసిన - 2016
కాలచక్రంలో మరో క్యాలెండర్‌ సంవత్సరం కరిగిపోనుంది. 2016కు మరికొన్ని గంటల్లో తెరపడతుంది. ఈ సంవత్సరం గతంలో ఎన్నడూ కనీవిని ఎరగనంతగా ఆర్థిక వ్యవస్థను భారీ కుదుపునకు గురి చేసింది. జనవరిలో చైనా తన కరెన్సీ విలువ తగ్గింపు నిర్ణయంతో మొదలైన కుదుపులు.. ఈ ఏడాది చివరి రోజు వరకూ పెద్దనోట్ల రద్దు రూపంలో ఇంకా కొనసాగుతూనే ఉన్నాయి. బ్యాంకుల రుణ భారం అంతకంతకు పెరుగుతుండడం.. బడా కార్పొరేట్‌ దిగ్గజాలు బ్యాంకులకు ఎగనామం పెట్టడంతో సామాన్యుల్లో బ్యాంకింగ్‌ వ్యవస్థపై గతంలో ఎన్నడూ లేనంత అనుమాన మేఘాలు కమ్ముకున్నాయి. ఒక దశలో అమెరికాలో మాదిరిగా భారత్‌లో కూడా బ్యాంకింగ్‌ వ్యవస్థ విఫలం అవుతుందేమోనన్న వార్తలు ప్రజలను భయపెట్టాయి. దీనికి తోడు బ్యాంకుల విలీనం, బ్రెగ్జిట్‌, దేశీయంగా 30 లక్షల డెబిట్‌ కార్డుల సమాచారం హ్యాకర్ల చేతిలోకి పోవడం, అమెరికా అధ్యక్ష ఎన్నికల్లో ట్రంప్‌ అనుహ్య విజయం, పెద్దనోట్ల రద్దు, ఎటూ తేలని జీఎస్‌టీ, కార్పొరేట్‌ దిగ్గజం టాటా గ్రూప్‌లో అధిపత్య పోరు ఇలా అనేక అంశాలు సంపన్నులతో పాటు సామాన్యులను తీవ్ర ఆర్థిక కలవరానికి గురిచేశాయి. 2016 సంవత్సరం క్యాలెండర్‌లో దేశ చరిత్రలోనే శాశ్వతంగా గుర్తుండిపోయే చేదు జ్ఞాపకాలు ఉన్నాయి. ఏడాది చివరినాటికి కూడా కరెన్సీ కష్టాలకు తెరపడనేలేదు. 2016లో మార్కెట్లతో పాటు సామాన్యుడిని కలవరానికి గురిచేసిన అంశాలు ఇలా ఉన్నాయి...
యువాన్‌ విలువ తగ్గింపు
2015, డిసెంబర్‌లో అమెరికా ఫెడరల్‌ రిజర్వు వడ్డీ రేట్లను పెంచడంతో 2016 కొత్త ఏడాది ఆందోళనకరంగానే మొదలయ్యింది. మరోసారి ఫెడ్‌ వడ్డీ రేట్లను పెంచనుందన్న ఊహాలు ఏడాదంతా మార్కెట్లను ఒత్తిడికి గురి చేస్తూనే వచ్చాయి. ఈ నేపథ్యంలోనే చైనా తన ఎగుమతులను పెంచుకోవడానికి తమ కరెన్సీ యువాన్‌ విలువను తగ్గించుకుంది. దీంతో 2016 తొలి ఐదు సెషన్లలోనే సెన్సెక్స్‌్‌ 1000 పాయింట్లు కోల్పోగా, నిఫ్టీ 7,600కు దిగజారింది. ఈ నేపథ్యంలో సామాన్య మదుపరి చితికిపోయాడు. ఈ ప్రభావం దేశ ఆర్థిక వ్యవస్థపైనా కనిపించింది. వాణిజ్య ప్రభావితమైంది.
మురిపించలేకపోయిన బడ్జెట్‌
కేంద్ర ప్రభుత్వం ఫిబ్రవరి 29న 2016-17కు సంబంధించిన బడ్జెట్‌ను ప్రవేశపెట్టింది. ఇది మదుపర్లను పెద్దగా మురిపించలేకపోయింది. సెన్సెక్స్‌ ఏకంగా 23,002 పాయింట్లకు పడిపోగా.. నిఫ్టీ 6,700కు క్షీణించింది. బడ్జెట్‌లో పెద్దగా ప్రోత్సాహకాలు లేకపోవడం మార్కెట్లను ఒత్తిడికి గురి చేసింది. కాగా ఏప్రిల్‌ చివరి నాటికి తిరిగి సెన్సెక్స్‌ 26,000 మార్క్‌కు చేరింది.
బ్రెగ్జిట్‌ బెంగ
యూరోపియన్‌ నుంచి బ్రిటన్‌ వైదొలగడానికి కసరత్తు మొదలయ్యింది. దీనికి తోడు జూన్‌ 18న రిజర్వు బ్యాంకు గవర్నర్‌ రఘురాం రాజన్‌ రెండో పర్యాయం తాను కొనసాగలేనని స్పష్టం చేశారు. దీంతో అత్యధిక ఆర్థికవేత్తలు, మార్కెట్‌ భాగస్వాములు ఆందోళన వ్యక్తం చేశారు. ఈ పరిణామం మరోసారి మార్కెట్లను ఒత్తిడికి గురి చేసింది. దీంతో బీఎస్‌ఈ సెన్సెక్స్‌ తొలుత 200 పాయింట్ల మేర కోల్పోయినప్పటికీ తుదకు 241 పాయింట్లు పెరిగి 26,867కు చేరింది. యూరోపియన్‌ యూనియన్‌ నుంచి బ్రిటన్‌ వైదొలగడానికి వీలుగా నిర్వహించిన రెఫరెండం ఫలితాలు 24న వెల్లడి కావడం, అనుకూలంగా తీర్పు రావడంతో ప్రపంచ మార్కెట్లు అన్ని ఉలిక్కిపడ్డాయి. ఈ దెబ్బతో సెన్సెక్స్‌ ఇంట్రా ట్రేడింగ్‌లో 1,095 పాయింట్లు పతనమయ్యింది. తుదకు 602 పాయింట్ల క్షీణతతో 26,398 వద్ద నిలదొక్కుకుంది. బ్రెగ్జిట్‌ దెబ్బతో అంతర్జాతీయ మార్కెట్లు స్తబ్దతలోకి వెళ్లాయి. ఈ ప్రభావంతో సామాన్యులు
కొలిక్కిరాని జీఎస్‌టీ ప్రతిపాదన.,.
దేశంలో సాధారణ వర్షపాతం నమోదు కావడానికి తోడు దేశ వ్యాప్తంగా ఒకే రకమైన పరోక్ష పన్నుల విధానం ఉండేలా 'వస్తుసేవల పన్ను' (జీఎస్‌టీని) అమలులోకి తేచ్చేలా సర్కారు వేగంగా పావులు కదిపింది. దీంతో జులై, సెప్టెంబర్‌ మాసాల్లో మార్కెట్లకు మద్దతు లభించింది. దీంతో సెన్సెక్స్‌ 29,000 పాయింట్లకు, నిఫ్టీ 8,950 పాయింట్లకు చేరింది. ఇదే మాసంలో ఉరి సెక్టర్లో ఉగ్రవాదులు భారత సైనిక పోస్టులపై దాడులు జరపడం 17 మందికి పైగా జవానులు మరణించడం, అనంతరం భారత్‌ పాకిస్థాన్‌పై లక్షిత దాడులు నిర్వహించడంతో మార్కెట్లలో ఒత్తిడి చోటు చేసుకుంది. ఈ నేపథ్యంలో ఒకనొక దశలో యద్ధం తప్పకపోవచ్చన్న అనుమానాలు కలిగాయి. ఇదే జరిగితే ఆర్థిక వ్యవస్థ చిన్నాభిన్నం అవుతుందన్న అనుమానాలతో మార్కెట్లు నేల చూపులు చూశాయి. జీఎస్‌టీ బిల్లుకు పార్లమెంట్‌ అమోదం లభించినప్పటికీ ఈ పన్ను వసూళ్ల విషయంలో కేంద్ర, రాష్ట్ర ప్రభుత్వాల మధ్య నెలకొన్న పొరపొచ్చలు ఇంకా ఒక కొలిక్కి రాలేదు. దీంతో వచ్చే ఏడాది ఏప్రిల్‌ నుంచి ఈ పన్ను అమలులోకి వచ్చే విషయమై ఇంకా సందిగ్ధత కొనసాగుతూనే ఉంది. దీంతో కొత్త పన్ను రూపం ఏ విధంగా ఉంటుందో. ఏ రంగంపై ఎంతెంత భారం పడుతుందోనన్న అనుమానాలు సామాన్యులను వేధిస్తూనే ఉన్నాయి.
ట్రంప్‌ విజయంతో పెరిగిన ఒత్తిడి
అమెరికా అధ్యక్ష ఎన్నికల్లో ఎన్నికల్లో డొనాల్డ్‌ ట్రంపు గెలువడంతో మరోమారు ప్రపంచ మార్కెట్లు ఒత్తిడి ఎదుర్కొన్నాయి. ట్రంపు గెలుపు ప్రకటన వచ్చిన వెంటనే మార్కెట్లు ఒత్తిడికి గురి అయ్యాయి. స్వజాతీయ వాదాన్ని ఎత్తుకున్న ట్రంప్‌ గెలుపుతో ఐటీ పరిశ్రమలు, విద్యార్థులు, ప్రవాస భారతీయులతో పాటు అమెరికాపై ఆశలు పెంచుకున్న వారికి, బడా కార్పొరేట్‌ సంస్థలకు తీరని భయాలు మొదలయ్యాయి.
ఫెడ్‌ వడ్డీ రేట్ల పెంపు
అమెరికా ఫెడరల్‌ రిజర్వు వడ్డీ రేట్లను 25 బేసిస్‌ పాయింట్లు పెంచడంతో వర్థమాన దేశాల మార్కెట్ల నుంచి భారీగా ఈక్విటీలు తరలిపోయాయి. ఈ ప్రభావము భారత మార్కెట్లపై పడింది. పెద్ద నోట్ల రద్దు, ఫెడ్‌ వడ్డీ రేట్ల పెంపు రెండు పరిణామాలు భారీగా ఎఫ్‌ఐఐలు తరలిపోవడానికి కారణమయ్యాయి.
ఏడాది చివరిలోనూ పెద్ద కష్టం..
పెద్దనోట్ల రద్దు నిర్ణయం దేశ ఆర్థిక వ్యవస్థలో పెను ప్రకంపనలు సృష్టించింది. నల్లధనంపై యుద్ధం పేరుతో 500, 1000 నోట్లను రద్దు చేస్తున్నట్టుగా రాత్రికిరాత్రి సర్కారు ప్రకటించడంతో సామాన్యులతో పాటు సంపన్నులు తీవ్రంగా కలవరం చెందారు. చేతిలో సరిపడా నగదు లేక.. బ్యాంకుల నుంచి సరిపడా నగదు లభించక అనేక చిల్లర కష్టాలను అనుభవించారు. ఈ నిర్ణయం ప్రయోజనాలు ఎప్పుడు కనిపిస్తాయో తెలియదు కానీ.. మరో రెండు, మూడు త్రైమాసికాలపై పాటు జనజీవనంపై ఈ ప్రభావం కనిపించనుందన్నది విశ్లేషకుల మాట. రైతులు, గ్రామీణులు, చిన్న వర్తకులు నోట్ల రద్దుతో తీవ్ర ఇబ్బందులు పడుతున్నారు. నగదు కోసం ప్రజలు బ్యాంకులు ఏటీఎంల వద్ద ఆఫీసులు మానుకొని మరీ చిల్లర కష్టాలను అనుభవించారు. పెద్ద నోట్ల దెబ్బతో దేశీయ స్టాక్‌ మార్కెట్లలో మరోసారి తీవ్ర అనిశ్చితి నెలకొంది. ఈ దెబ్బతో తర్వాత రోజు సెన్సెక్స్‌ 1300 పాయింట్లు లేదా 5 శాతం పతనమై తిరిగి 26,000కు దిగజారింది. నిఫ్టీ 500 పాయింట్లు లేదా 6 శాతం క్షీణతతో 8000 మార్క్‌కు పతనమైంది. పెద్ద నోట్ల రద్దు వల్ల దేశ వృద్ధి రేటు పడిపోనుందన్న రేటింగ్‌ ఎజెన్సీల అంచనాలు నెల మొత్తం మార్కెట్లను ఒడిదుడుకులకు గురి చేశాయి.
బ్యాంకింగ్‌ చరిత్రలోనే పీఎన్‌బీ అతిపెద్ద నష్టం
పంజాబ్‌ నేషనల్‌ బ్యాంక్‌ మార్చి త్రైమాసిక ఫలితాలల్లో రూ.5,367 కోట్ల నికర నష్టాన్ని నమోదు చేసింది. ఇది బ్యాంకింగ్‌ చరిత్రలోనే అత్యంత భారీ నష్టంగా విశ్లేషకులు చెప్పారు. అప్పటి నుంచి షేరు విలువ 21 శాతానికి పైగా పతనమైంది.
కుంగిన రూపాయి.. తరలిన ఎఫ్‌ఐఐలు..
అంతర్జాతీయ పరిణామాల నేపథ్యంలో 2016లో మన రూపాయి డాలర్‌ నుంచి తీవ్ర పోటీని ఎదుర్కొంది. దేశం నుంచి దాదాపు 200 కోట్ల డాలర్ల ఎఫ్‌ఐఐలు తమ పెట్టుబడులను వెనక్కి తీసుకోవడంతో రూపాయి విలువ పతనమైంది. సెప్టెంబరులో డాలరు రూ.66.25 గరిష్ట స్థాయిని చేరింది. ఆ తరువాత అంతర్జాతీయ పరిణామాల నేపథ్యంలో నవంబరు మాసంలో రూ.68.90ల కనిష్టాన్ని తాకింది. నవంబరులో చేపట్టిన ప్రవాసుల విదేశీ మారకపు డిపాజిట్ల రిడప్షన్‌తో పరిస్థితి మరింత దిగజారింది. వ్యవస్థలో సాధారణ పరిస్థితులను నెలకొల్పొందేందుకు గాను ఆర్‌బీఐ రంగంలోకి దిగడంతో రూపాయి కొంత కోలుకుంది. ఏడాది చివరి నాటికి ఇది రూ.67.91 వద్ద ముగిసింది.
ఎగిసి పడిన పసిడి, వెండి..
జాతీయ అంతర్జాతీయ పరిణామాల నేపథ్యంలో పసిడి ఈ ఏడాది తొలినాళ్ల నుంచి మంచి పెట్టుబడి సాధనంగా కొనసాగుతూ వచ్చింది. అయితే నవంబరులో పెద్దనోట్ల రద్దు, అమెరికాలో వడ్డీ రేట్ల పెంపు తదితరాల కారణంగా పసిడికి డిమాండ్‌ వేగం పడిపోయింది. 2016 ప్రారంభంలో రూ.24,980 వద్ద ఉన్న 10 గ్రాముల స్టాండర్డ్‌ బంగారం ధర ఆగస్టులో గరిష్టంగా రూ.31,570లకు చేరింది. అయితే తరువాత ఏర్పడిన ప్రతికూల పరిణామాల నేపథ్యంలో అపరంజి ధర కుంగి ఏడాది చివరినాళ్లకు రూ.27,585 దరిదాపుల్లోకి చేరింది.
దిగ్గజ సంస్థలో బిగ్‌ఫైట్‌.. ఆందోళనలో మదుపరులు
దేశంలో అత్యంత ప్రతిష్టాత్మక సంస్థ టాటా గ్రూప్‌లో ఎప్పుడూ ఊహించని పరిణామాలు రెండు నెలల క్రితం నుంచి కనిపిస్తున్నాయి. చైర్మెన్‌గా సైరస్‌ మిస్త్రీపై వేటు వేశారు. ఈ సంఘటన నుంచి మొదలు ఒక సీరియల్‌గా ఈ వివాదం కొనసాగుతూనే ఉంది. ఈ భయనకమైన ఇగో యుద్ధంలో ఎన్నో మలుపులు చోటుచేసుకున్నాయి. చైర్మెన్‌గా తనను తొలగించిన తీరు సరికాదని, తగిన కారణాలు కూడా చెప్పలేదని మిస్త్రీ ఆరోపించారు. మిస్త్రీ టాటా గ్రూప్‌లోని అన్ని పదవులకు రాజీనామా చేసిన అనంతరం టాటా గొడవను కోర్టు వైపు మళ్లించారు.
విదేశాలకు ఎగిరిపోయిన 'కింగ్‌'ఫిషర్‌
లిక్కర్‌డాన్‌విజరు మాల్యా ప్రభుత్వ రంగ బ్యాంకులకు దాదాపు రూ.9000 కోట్లకు పైగా రుణాలను ఎగవేసి విదేశాలకు తరలిపోయాడు. అప్పుల ఊబిలో కూరుకుపోయి దిక్కుతోచని పరిస్థితుల్లో కేసుల నుంచి తప్పించుకొనేందుకు ఆయన మార్చి నెలలో బ్రిటన్‌కు పారిపోయాడు. ఆ తరువాత తేరుకున్న ఎస్‌బీఐ (స్టేట్‌ బ్యాంక్‌ ఆఫ్‌ ఇండియా) నేతృత్వంలోని బ్యాంకుల కూటమి మాల్యాను వెనక్కి రప్పించి, అప్పులను రాబట్టేందకు విశ్వ ప్రయత్నాలు చేసింది.
మీ స్నేహితులకు రికమెండ్ చెయ్యండి